S-303/2018

Mál þetta, sem dómtekið var 10. október 2018, höfðaði lögreglustjórinn á höfuðborgarsvæðinu með ákæru 29. maí 2018 á hendur ákærða, X, kt. […], […], […];

„fyrir líkamsárás með því að hafa, aðfaranótt laugardagsins 20. maí 2017, á skemmtistaðnum […] við […], […], ráðist með ofbeldi á A, kt. […], með því að kýla hann nokkur högg í andlitið með þeim afleiðingum að nefbein A brotnaði.

Telst háttsemi þessi varða við 1. mgr. 218. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.

Einkaréttarkrafa:

Vegna málsins gerir G-kk-nf B. Ó-kk-nf, hrl. f.h. A, kt. […], hér eftir nefndur brotaþoli, þá kröfu að ákærði verði dæmdur til að greiða brotaþola kr. 950.000,- ásamt vöxtum frá tjónsdegi og dráttarvöxtum frá birtingu bótakröfunnar. Þá er gerð krafa um greiðslu sjúkrakostnaðar og áskilinn réttur til að leggja fram reikninga vegna læknismeðferðar við meðferð málsins fyrir dómi. Þá er krafist greiðslu alls kostnaðar við gerð kröfunnar samkvæmt mati dómsins en áskilinn er réttur til að leggja fram málskostnaðar reikning við meðferð málsins fyrir dómi.“

Ákærði krefst þess að honum verði gerð sú vægasta refsing sem lög leyfa og að bótakrafa brotaþola verði lækkuð. Þá krefst verjandi ákærða þóknunar sér til handa.

Farið var með mál þetta samkvæmt 164. gr. laga nr. 88/2008 um meðferð sakamála. Ákærði játaði sök í þinghaldi 10. október sl. og var málið þá tekið til dóms án frekari sönnunarfærslu eftir að sækjanda og verjanda ákærða hafði verið gefinn kostur á að tjá sig um lagaatriði máls og ákvörðun viðurlaga. Verjanda og lögmanni brotaþola var einnig gefinn kostur á að tjá sig um bótakröfu brotaþola.

I

Eins og fyrr var getið hefur ákærði játað sök í málinu. Að mati dómsins samrýmist játning ákærða framlögðum gögnum. Brot ákærða telst því sannað og varðar það við 1. mgr. 218. gr. almennra hegningarlaga nr. 19/1940, svo sem réttilega er vísað til í ákæru.

Ákærði er í málinu sakfelldur fyrir að hafa slegið brotaþola ítrekað í andlitið með þeim afleiðingum að hann nefbrotnaði. Samkvæmt gögnum málsins þurfti brotaþoli í tvígang að leita til læknis til að láta rétta nef sitt. Til þessa verður að líta við ákvörðun refsingar, sbr. 1., 2. og 3. tölulið 1. mgr. 70. gr. almennra hegningarlaga.

Af hálfu ákæruvalds er ekki vefengt að í aðdraganda árásarinnar hafi brotaþoli ítrekað ögrað ákærða. Játning ákærða horfir honum til málsbóta og þá á hann engan sakaferil að baki. Verður einnig horft til þessara atriða við ákvörðun refsingar, sbr. 7. og 8. tölulið 1. mgr. 70. gr. almennra hegningarlaga

Að öllu framangreindu virtu þykir refsing ákærða hæfilega ákveðin 30 daga fangelsi. Eftir atvikum þykir rétt að fresta fullnustu refsingarinnar og skal hún falla niður að liðnum tveimur árum frá uppkvaðningu dóms þessa að telja, haldi ákærði almennt skilorð 57. gr. almennra hegningarlaga.

II

Krafa brotaþola um greiðslu sjúkrakostnaðar, sem tekin er upp í ákæru, er án fjárhæðar. Þá er hún engum haldbærum gögnum studd. Krafan er því vanreifuð og verður hún ekki tekin til greina.

Samkvæmt framansögðu hefur ákærði verið sakfelldur fyrir líkamsárás gagnvart brotaþola. Með hinni refsiverðu háttsemi hefur ákærði bakað sér bótaábyrgð. Brotaþoli á því rétt til miskabóta úr hendi ákærða á grundvelli a-liðar 1. mgr. 26. gr. skaðabótalaga nr. 50/1993. Bæturnar þykja að því virtu sem fyrir liggur um áverka brotaþola og þær læknisaðgerðir sem hann undirgekkst réttilega ákvarðaðar 350.000 krónur. Um vexti og dráttarvexti af kröfunni fer svo sem í dómsorði greinir en krafan var birt ákærða 19. september 2018.

Að lokum á brotaþoli rétt á málskostnaði úr hendi ákærða, sbr. ákvæði 3. mgr. 176. gr. laga nr. 88/2008 um meðferð sakamála, svo sem hann hefur krafist og hæfilega þykir ákveðinn með þeim hætti sem í dómsorði greinir.

III

Með vísan til úrslita málsins, sbr. 1. mgr. 235. gr. laga nr. 88/2008 um meðferð sakamála verður ákærða gert að greiða allan sakarkostnað. Ákærði dæmist því til að greiða 39.510 krónur vegna öflunar læknisvottorðs. Þá verður honum einnig gert að greiða þóknun skipaðs verjanda síns, U-kk-ef A-kk-ef E-kk-ef lögmanns, sem eftir umfangi málsins þykir hæfilega ákveðin svo sem í dómsorði greinir.

Dóm þennan kveður upp K-kk-nf H-kk-nf héraðsdómari.

D Ó M S O R Ð:

Ákærði, X, sæti fangelsi í 30 daga en fresta skal fullnustu refsingarinnar og skal hún falla niður að liðnum tveimur árum frá uppkvaðningu dóms þessa að telja, haldi ákærði almennt skilorð 57. gr. almennra hegningarlaga nr. 19/1940.

Ákærði greiði 208.150 krónur í sakarkostnað, þar með talda þóknun skipaðs verjanda síns, U-kk-ef A-kk-ef E-kk-ef lögmanns, 168.640 krónur að virðisaukaskatti meðtöldum.

Ákærði greiði brotaþola, A, 350.000 krónur ásamt vöxtum samkvæmt 8. gr. laga nr. 38/2001 um vexti og verðtryggingu frá 20. maí 2017 til 19. október 2018 en dráttarvöxtum samkvæmt 1. mgr. 6. gr. sömu laga frá þeim degi til greiðsludags og 130.000 krónur í málskostnað.

K-kk-nf H-kk-nf